Valtio-omisteisten yhtiöiden toimitusjohtajat pääsevät usein yli puolen miljoonan euron vuositienesteihin.

Postin toimitusjohtajan Heikki Malisen tulot nousivat keskustelunaiheeksi viikonloppuna.

Valtionyhtiö aikoo siirtää pakettilajittelijansa heikomman työehtosopimuksen piiriin. Tuloksena on työtaistelu.

Suomen valtionyhtiöt palkitsevat toimitusjohtajansa satojentuhansien eurojen vuosituloilla.

Valtionyhtiöiden toimitusjohtajat tekevät isoja rahoja alalla kuin alalla. Kuvituskuva. ISMO PEKKARINEN/AOP

Postin pakettilajittelun työriita ja maanantaina alkanut kolmipäiväinen lakko ovat nostattaneet kovasanaisen keskustelun valtionyhtiön toiminnasta.

Posti sai työntekijänsä ja myös poliittisia päättäjiä nousemaan takajaloilleen, kun ilmoitti, että pakettilajittelun työntekijät joutuvat halvemman työehtosopimuksen piiriin. Samaan aikaan yhtiön johto nauttii mehevistä kuukausipalkoista ja erilaisista bonuksista ja luontoiseduista.

Esimerkiksi kokoomuksen kansanedustaja Terhi Koulumies kirjoitti Facebookissa, että hallituksen on puututtava Postin toimintaan. Toimitusjohtaja Heikki Malinen tienasi viime vuonna bonuksineen lähes miljoona euroa.

– Kukaan valtio-omisteisen yhtiön johtaja ei ansaitse tuollaista törkypalkkaa, Koulumies arvosteli.

Malinen ei ole ainoa valtionyhtiön toimitusjohtaja, jonka vuosiansiot nousevat korkealle tasolle. Iltalehti koosti tilinpäätös- ja mediatiedoista merkittävimpien valtionyhtiöiden toimitusjohtajien viime vuoden palkkoja ja palkkioita.

Fortumin toimitusjohtajan Pekka Lundmarkin tulot nousivat viime vuonna miljoonaluokkaan. MEERI UTTI

Valtionyhtiöt ovat yrityksiä, joissa Suomen valtiolla on yli 50 prosentin omistus osakkeista ja siten viimeinen määräysvalta. Omistuksen perusteena voi olla esimerkiksi yhtiön strateginen merkitys valtiolle.

Valtionyhtiöitä pidetään muun muassa korruptioherkempinä kuin yksityisomisteisia, vapaan kilpailun maailmassa toimivia yrityksiä. Viime vuosina erityisesti Alkon ja Veikkauksen monopolit ovat herättäneet keskustelua toiminnan eettisyyden näkökulmasta.

Postin toimitusjohtaja Heikki Malinen. Mauri Ratilainen

Näin toimitusjohtajat tienaavat

Posti: Heikki Malinen, yhteensä 987 764 euroa. Yhtiön hallituksen jäsenten palkat ja palkkiot noin 400 000 euroa.

Finnair: Topi Manner, vuosipalkka noin 650 000 euroa. Lisäksi kannustepalkkioita jopa usean kymmenen prosentin edestä.

VR: Rolf Jansson, ansiot noin 571 000 euroa. Toimitusjohtajan palkka ja palkkiot nousivat noin 100 000 eurolla vuodesta 2017.

Alko: Leena Laitinen, 351 000 euroa sisältäen luontaisetuudet.

Veikkaus: Olli Sarekoski, palkka ja palkkiot 437 000 euroa. Kokonaissumma laski 44 000 euroa vuodesta 2017.

Patria: Olli Isotalo (sai potkut tammikuussa 2019), kokonaispalkka 535 000 euroa. Noin viidennes summasta koostuu tulospalkkioista tai muista lisistä.

Finavia: Kimmo Mäki, palkka ja palkkiot yhteensä 315 140 euroa.

Gasum: Johanna Lamminen, kokonaisansiot 582 000 euroa.

Yleisradio: Lauri Kivinen, Merja Ylä-Anttila (1.9. alkaen), yhtiön toimitusjohtajan palkka 385 000 euroa, sisältää luontoisedut.

Vapo: Vesa Tempakka, vuosipalkka 307 000 euroa.

Arctia: Kim Höijer, vuosipalkka 253 000 euroa.

Fortum: Pekka Lundmark, 1 270 000 euroa, sisältää tulospalkkiot.

Finnvera: Pauli Heikkilä, vuositulot 399 000 euroa.

Kemijoki: Tuomas Timonen, 255 100 euroa, sisältää 57 000 euron tulospalkkion.

VTT: Antti Vasara, vuosipalkka 245 026 euroa. Lisäksi palkkioita 28 875 euroa.

Fingrid: Jukka Ruusunen, vuosipalkka palkkioineen 452 000 euroa.

Suomen Malmijalostus: Matti Hietanen, palkat ja palkkiot yhteensä 182 136 euroa.

Suomessa on yhteensä 46 valtion enemmistöomistamaa yhtiötä.

Korjattu kello 8.46 maininta VTT:n Antti Vasaran palkasta ja palkkioista. Korjattu kello 13.45 Finavian Kimmo Mäen palkka ja palkkiot.

Palkkatiedot haettu yhtiöiden vuoden 2018 tilinpäätöstiedoista ja palkitsemisselvityksistä. Finnairin osalta lähteenä käytetty Arvopaperin uutista.